กองบุคคลโตฉลุย1-2ปีนี้
บัวหลวงมอง2ปัจจัยหนุนธุรกิจ สำรองเลี้ยงชีพไม่แข่งตัดราคา
20 ส.ค. 2554

บัวหลวงมอง2ปัจจัยหนุนธุรกิจ สำรองเลี้ยงชีพไม่แข่งตัดราคา
บลจ.บัวหลวง ประเมินกองทุนส่วนบุคคลโตฉลุย “ลดคุ้มครองเงินฝากเงินออมแห่งชาติ” หนุน พร้อมลงแข่งบริหารเงิน สบน.และประกันสังคม
นายหรรสา สุสายัณห์ กรรมการผู้จัดการ กลุ่มธุรกิจกองทุนสำรองเลี้ยงชีพและกองทุนส่วนบุคคล บริษัทหลักทรัพย์จัดการกองทุนรวม (บลจ.) บัวหลวง เปิดเผยว่า ธุรกิจกองทุนส่วนบุคคลเติบโตอย่างรวดเร็ว ณ สิ้นปีที่ผ่านมา ทั้งระบบมีสินทรัพย์รวม 2.8 แสนล้านบาท และคาดว่าจะโตอีกมากในช่วง 1-2 ปีนี้ 
ปัจจัยที่สนับสนุนธุรกิจคือ การมีสถาบันคุ้มครองเงินฝากที่จะทยอยลดวงเงินคุ้มครองจนเหลือไม่เกิน 1 ล้านบาท/คน/ธนาคาร ตั้งแต่ 11 ส.ค. 2555 เป็นต้นไป ซึ่งจะทำให้ลูกค้าเงินฝากส่วนหนึ่งต้องมองหาช่องทางการลงทุนอื่นด้วย 
นอกจากนี้ การมีกองทุนการออมแห่งชาติ (กอช.) ในปี 2555 ดึงกลุ่มคนที่ประกอบอาชีพอิสระเข้าสู่ระบบการออมเพื่อเกษียณ ซึ่งมีประมาณ 26 ล้านคน โดยสำนักงานเศรษฐกิจการคลัง (สศค.) ตั้งเป้าในปีแรกจะมีผู้เข้าร่วม 20% หรือประมาณ 4–5 ล้านคน ซึ่งจะมีเงินส่วนหนึ่งที่จะจ้างกองทุนส่วนบุคคลบริหาร
นายหรรสา กล่าวว่า แนวทางการบริหารกองทุนส่วนบุคคลของบริษัทจะใช้กลยุทธ์การบริหารไปพร้อมกับลูกค้า “Manage with Client” จากที่ผ่านมาเน้นบริหารให้ลูกค้า โดยมีแผนเข้าถึงความต้องการของลูกค้าหลัก 3 กลุ่ม คือ ลูกค้าสถาบันขนาดใหญ่ ลูกค้านิติบุคคลที่ต้องการผู้ช่วย และลูกค้าไฮเน็ตเวิร์กจากฐานลูกค้าธนาคารกรุงเทพเป็นหลัก
“บริษัทอยากให้ลูกค้าให้ความสำคัญกับการจัดพอร์ตลงทุน โดยพิจารณาข้อมูลส่วนบุคคลและความเสี่ยงที่รับได้ เพื่อจัดสรรเงินลงทุนร่วมกันกับลูกค้าตามแนวคิด ‘รู้ก่อนเลือก’ที่จะลงทุนในกลุ่มกองทุนรวมของบลจ.บัวหลวง รวมถึงใช้วิธีคัดสรรผลิตภัณฑ์ทางการเงินตลอดจนกองทุนจากต่างประเทศที่ตรงกับความต้องการของลูกค้า” นายหรรสา กล่าว 
นอกจากนี้ บริษัทจะเสนอตัวบริหารเงินให้กองทุนของสำนักงานบริหารหนี้สาธารณะ (สบน.) มูลค่า 2 แสนล้านบาท รวมถึงบริหารเงินลงทุนต่างประเทศของสำนักงานประกันสังคม (สปส.) มูลค่า 600 ล้านเหรียญสหรัฐ ซึ่งจะแบ่งให้ บลจ. 3 แห่งบริหารรายละ 200 ล้านเหรียญสหรัฐ โดยบริษัทได้จับมือกับ PIMCO ซึ่งเป็นเจ้าตลาดตราสารหนี้เป็นที่ยอมรับทั่วโลกไปบริหารเงินลงทุนต่างประเทศของ สปส.ในส่วนตราสารหนี้ ส่วนที่เหลือจะเป็นหุ้นและอสังหาริมทรัพย์ 
สำหรับกองทุนสำรองเลี้ยงชีพทั้งระบบมีสินทรัพย์สุทธิประมาณ 6 แสนล้านบาท คาดว่าหรือขนาดประมาณ 1 ใน 3 ของธุรกิจกองทุนรวม ปกติโตเฉลี่ยปีละ 15% ปีนี้จะเติบโตประมาณ 10% โดยบริษัทจะไม่เน้นแต่ขยายสินทรัพย์ เพราะไม่ต้องการแข่งเรื่องราคา แต่จะเน้นการบริหารที่มาเพิ่มรายได้ให้บริษัท รวมทั้งลูกค้าที่ร่วมทำกิจกรรมเพื่อสังคมกับบริษัทเพื่อต่อยอดให้กับธุรกิจกองทุนรวมได้ โดยเจาะลูกค้าขนาดกลางถึงเล็กที่ใช้กองทุนร่วมได้ ซึ่งปัจจุบันรายได้กว่า 50% มาจากกองทุนร่วม
นอกจากนี้ บริษัทยังจะใช้กลยุทธ์ “เลือกที่ใช่ ได้ที่ชอบ” โดยจะรณรงค์เชิญชวนให้ลูกค้าเลือกใช้เอ็มโพยีช้อยส์